Óbuda Napja 2026 | obuda.hu

Kung fu
2026-05-10 14:00 - 15:00 (Europe/Budapest) | Flórián tér, Flórián tér, Budapest, 1032
Kung fu gyakorlás a Flórián téren.
Oktató: Liszka László

Panelbeszélgetés: A művészetek szerepe a gyógyulásban
2026-05-10 13:00 - 14:30 | Esernyős Óbudai Kulturális és Sport Nonprofit Kft., Fő tér 2., Budapest, Pest, 1033
A művészetek szerepe a gyógyulásban – panelbeszélgetés
Mit jelent a gyógyulás? Hogyan segíthet a művészet a traumák feldolgozásában? Hogyan lehet egy terápiás folyamat során biztonságosan dolgozni olyan témákkal, mint a családon belüli erőszak?
A beszélgetés során segítő szakemberek osztják meg tapasztalataikat az alkotás, a terápia, a közösség és a feldolgozás kapcsolatáról. Szó lesz arról, hogyan adhat hangot a művészet nehezen kimondható tapasztalatoknak, és hogyan támogatja a gyógyulást és a továbblépést.
Várunk mindenkit, aki szeretné mélyebben megérteni a művészet és a belső folyamatok összefüggéseit.
Az esemény Óbuda-Békásmegyer Önkormányzat és a NANE Egyesület szervezésében kerül megrendezésre.
Óbuda-Békásmegyer Önkormányzat Áldozatsegítő Programjáról itt talál bővebb információt: obuda.hu/aldozatsegites

Egy5egy akusztik
2026-05-10 13:00 - 14:00 | Szentlélek tér, Szentlélek tér 1., Budapest, Pest, 1033, Magyarország
Az egy5egy néha szeret nem zajongani – ilyenkor átalakul, és megszületik az egy+egy. Ugyanazokat a dalokat játsszák, mint máskor, csak letisztultabban, áthangszerelve, bensőségesebb formában. Ez egyszerre félig standup, félig komoly koncert – mindig az lesz belőle, amit a helyzet hoz. Egyedül a setlist biztos.
Első nagylemezük, a Szépek voltak egyszer 2022 októberében jelent meg, a pécsi ZAJZAJZAJ stúdióban, Egyedi Péter produceri közreműködésével. 2023-ban kiadták az Utómunkák című kislemezt és az Egyedül bárkik koncertlemezt. Ugyanebben az évben a Petőfi Nagylemez Program díjazottjai lettek, amelynek keretében Dióssy Ákossal készítették el második nagylemezüket, az El nem álló nagy vihar-t (2024).
Az utóbbi időben az Esti Kornél, a 30Y és az Elefánt zenekarokkal turnéztak előzenekarként, és olyan fesztiválokon léptek fel, mint a Sziget, a Fishing on Orfű, a Művészetek Völgye vagy az Ördögkatlan. Jelenleg a 2025-ben érkező harmadik nagylemezükön dolgoznak, melynek előfutárai a SEMMI SZÉP és a HIRTELEN.

Beszélgetés: Óbudai legendák
2026-05-10 12:30 - 13:30 | Zichy udvar, Szentlélek tér, Budapest, Pest, 1033, Magyarország
Óbudai legendák – helytörténeti beszélgetés: Mojzsis Dóra (régész-muzeológus), Csörsz Rumen István (magyar irodalomtörténész), Horváth Péter (történész-muzeológus – Óbuda Múzeum)
Fotó: Fortepan / Benke Imréné

Zsonglőr tanoda
2026-05-10 12:00 - 20:00 | Flórián tér, Flórián tér, Budapest, 1032

Kaláka gyerekkoncert
2026-05-10 11:30 - 12:30 | Fő tér, Fő tér 3., Budapest, Pest, 1033, Magyarország
A kaláka szó jelentése erdélyi népszokás: közös munka. Eredetileg házépítést jelentett.
A Kaláka együttes 1969-ben alakult Budapesten. Verseket énekelnek. Muzsikájuk sokszínű, és a versekből következően sokstílusú. Az egyéni hangzást a négy énekhang, a klasszikus és népi hangszerek együttes játéka adja.
Az Kaláka együttes tagjai és hangszereik:
Becze Gábor: nagybőgő, gitár
Gryllus Dániel: furulyák, citera, pánsíp, klarinét, tárogató
Gryllus Vilmos: cselló, gitár, charango, koboz, doromb
Radványi Balázs:mandolin, 12 húros gitár, ukulele, cuatro, brácsa, kalimba
Költészet és zene: Dalok régi és mai, magyar (közöttük számos határainkon túl élő) és más nemzetiségű költő versére. A Kaláka 30 lemezt jelentett meg dalainak száma kb. 1300.
A Kaláka-koncerteken a gyerekek nem csak hallgatói, hanem résztvevői is az előadásnak. Mivel a muzsikusok mind a Kodály Zoltán koncepciója szerint tanító, híres Lórántffy zenei általános iskolába jártak, e zenei nevelés igazolói és tudatos használói. A hangversenyeken a bemutatják különleges hangszereiket. Turnéik során más anyanyelvű gyerekek körében is nagy sikerrel játszanak.

Interaktív élményséta a vendéglátás történetében
2026-05-10 11:00 - 12:30 | Magyar Kereskedelmi és Vendéglátóipari Múzeum, 1036 Korona tér 1., Budapest, 1036
MNMKK Magyar Kereskedelmi és Vendéglátóipari Múzeum
1036 Budapest Korona tér 1.
2026.05.10. 11:00
Interaktív élményséta a vendéglátás-történetben
Mindent a szemnek, semmit a kéznek? – Hozzáférhető és elérhető műtárgyak. Kivételesen megtapinthatod, kipróbálhatod. Interaktív, élménygazdag tárlatvezetésünkkel testközelbe hozzuk a teljes vendéglátás-történeti kiállításunkat.
https://mkvm.hu/interaktiv-vip/
Vezeti: S. Bujdosó Tünde múzeumpedagógus
Időtartam: max. 80 perc
Létszám: max. 20 fő
Korosztály: iskoláskortól-felnőtt
Díj: belépőjegy+1.000,- Ft-os programdíj
https://mkvm.hu/belepok/
Regisztrációhoz kötött: mkvmuzeum@gmail.com

Chi kung
2026-05-10 11:00 - 12:00 | Flórián tér, Flórián tér, Budapest, 1032
Chi kung gyakorlás a Flórián térem.
Az oktató: Liszka László

Bábos mese: Kocsonyakirályfi
2026-05-10 11:00 - 11:50 | Zichy udvar, Szentlélek tér, Budapest, Pest, 1033, Magyarország
Kocsonyakirályfi – jóízű bábos mese 7 fejezetben, nem csak gyerekeknek. Javasolt életkor: 4-10 év
Mici királykisasszony két dolgot szeret a világon a legjobban: a finom ételek megalkotását és királyi apukáját. Mondjuk királyi apukája szerint igazán szerethetne egy harmadikat is, például a férjhez menést egy királyfihoz, lovaghoz vagy szakácsmesterhez. Mici királykisasszony azonban hallani sem akar a szerelemről meg a házasodásról – egy darabig. Azután pedig már ki sem tudja verni a fejéből azt a titokzatos idegent, akit elég volt egyszer látni, hogy megszeresse… Hogy ebből mi sül ki?
Írta és rajzolta: Szegedi Katalin
Bábosra és bábokra igazította: Papp Melinda
Bábok, díszletek, jelmez:Tóth Krisztina, Néder Norbert, Szegedi Katalin
Zenével fűszerezte: Szabó Balázs
Az egészet jól kifőzte és eljátssza: Tóth Krisztina

Csocsó és óriás sakk
2026-05-10 10:00 - 20:00 | Flórián tér, Flórián tér, Budapest, 1032

Arcfestés, henna és csillámtetkó
2026-05-10 10:00 - 20:00 | Flórián tér, Flórián tér, Budapest, 1032

Ládavasút
2026-05-10 10:00 - 20:00 | Flórián tér, Flórián tér, Budapest, 1032

Budapesti Szabadidősport Szövetség programjai
2026-05-10 10:00 - 20:00 | Flórián tér, Flórián tér, Budapest, 1032
Idén tavasszal Óbudára érkezik a MOCCANJ! Sportfesztivál, ahol a mozgás, az élmény és a kihívás találkozik! A Budapesti Szabadidősport Szövetség és tagszervezetei izgalmas, interaktív programokkal várnak minden korosztályt.
Tedd próbára reflexeidet a BlazePod segítségével, fejleszd ügyességed célba lövéssel, kapura lövéssel vagy akár modellautó vezetéssel!
A fesztiválon a szórakozás mellett a fenntarthatóság is szerepet kap ott, ahol a kreatív technológiai találkozik fizikai mozgással. Kerékpárt tekerve hozhatod mozgásba az elektromos kisvonatot vagy versenyezz környezetbarát módon kisautókkal!
A népi játékokkal felidézzük a technika mentes szórakozást, ahol az ügyességet, a gyorsaságot nem támogatja az elektronika. Tekerd gyorsan a kacsa-futamot, célozz pontosan és gyorsan a gombhokiban vagy találj be a korongcsúszka zsebeibe vagy dobd pontosan a babzsákot a célba. A tekergő teke és az egeres ügyességi fal a koncentrációt és az ügyességet teszi próbára.
Mozdulj, próbáld ki, és éld át a sport örömét – találkozzunk Óbudán!
BlazePod
Egy eszköz, amely a modern technológia és a tudomány találkozásából született. Nem csupán szórakoztat, hanem aktívan fejleszt is. Fokozza a kognitív és fizikai képességeidet, javítja a reakcióidőt és az állóképességet, miközben támogatja a gyors és hatékony döntéshozatalt. Tapasztald meg, milyen, amikor a fejlődés élménnyé válik!
Célba lövés
Önálló és számos sportág egyik eleme a lövészet. Nálunk biztonságosan, akár gyermekek is ki tudják próbálni célzó képességüket, ügyességüket. Szivacs lövedéket lövő pisztolyainkkal nem a pontosságról híresek, de éppen ez jelenti a kihívást!
Kapura lövés
Mindenki próbált már betalálni labdával egy kapuba. A mi kapunknál pontosan kell célozni, mert csak öt helyen lehet betalálni a hálóba!
Modellautó vezetés
Az 1:10 méretarányú (45 cm) autók nem a gyorsaságról, hanem a precíz irányításról és koncentrációról szólnak. Az akadályokkal tűzdelt pálya izgalmas kihívást nyújt minden korosztálynak, egyedi élményt nyújt a reflexek és az irányítás összhangjáról.
Fizikai aktivitásból elektromos áram
Kerékpárra pattanva, a pedál taposásával indíthatjuk el és tarthatjuk mozgásban a kis vonatot. A formula bringa, a kerékpárok által megtermelt energiával működtetett kisautókkal versenyezhetünk.
Népi játékpark
A kacs-futam, a gombhoki, a tekergő teke, a korongcsúszka, a babzsák célba dobó (mai nevén: Cornhole) és az egérfal egyaránt kihívást jelent egyéni vagy páros játék keretében.

Szabadidős programok a Team Rekreáció csapatával
2026-05-10 10:00 - 20:00 | Flórián tér, Flórián tér, Budapest, 1032
A Team Rekreáció bemutatja: rekesztorony építés, sumo, pingpong, teqball, XXL csocsó, kacanga, hordó lovaglás, Angry birds csúzli, bébijátszó.

Bemutatkoznak a kerületi sportegyesületek
2026-05-10 10:00 - 20:00 | Flórián tér, Flórián tér, Budapest, 1032
Bemutatkoznak a kerületi sportegyesületek: OVSE – Jövő Záloga Közhasznú Egyesület, Gankaku Sportegyesület, Magyar Aikido-Kultúra Szakszövetség, Panoráma SE, Óbudai Judo Club, Óbudai Ganz Vízisport Egyesület, Gerecse Sziklamászó SE, Vasas Röplabda Kft., Aquincum Sportegyesület

XXXV. Floralia – Római tavaszünnep Aquincumban
2026-05-10 10:00 - 18:00 | Aquincumi Múzeum és Régészeti Park, Szentendrei út 135., Budapest, Pest, 1031, Magyarország
BTM Aquincumi Múzeum
1031 Budapest, Szentendrei út 135.
május 10. 10:00 – 18:00
XXXV. Floralia – Római tavaszünnep Aquincumban
A BTM Aquincumi Múzeum 2026-ban is vár minden érdeklődőt az idén 35. alkalommal megrendezésre kerülő Floralia – Római tavaszünnepre, amely során tudományos ismeretterjesztés, megelevenedő történelem, zene és táncművészet, színház és gasztronómia egymás mellett érvényesül. Május 9-én és 10-én Róma tógás népe ismét birtokba veszi az egykori aquincumi polgárvárost, hogy megfogható közelségbe hozza Budapest római kori örökségét.
A belépés III. kerületi állandó lakcímmel rendelkező lakosok számára, érvényes lakcímkártya felmutatásával, ingyenes, de helybeni regisztrációhoz kötött!
További részletek: www.aquincum.hu
Fotó: Szilágyi Nóra

Mozdulnék! Sportlabor-ingyenes egészségügyi állapotfelmérések
2026-05-10 10:00 - 18:00 | Flórián tér, Flórián tér, Budapest, 1032
Arteriográf, BlazePod, Y-Balance, látásfunkció, szorítóerő mérések a Flórián téren.

A gyár anatómiája. Interaktív játékok nemcsak gyerekeknek
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország

Zöld Óbuda kézműves sátor
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország

Tökmagfalva-interaktív mesefalu
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország
A digitális világ egyre nagyobb károkat okoz gyermekeink fejlődésében. Egy olyan helyet alkottunk meg, ahol játszva igazi játékra tanítunk.
A kézműves mesterségek eszközei a kerti munkák, a tökmagfalvi lét valójában szerepjátékon keresztül elvégzett, sok mozgással összekapcsolt motorikus és figyelemfejlesztés.
Lépj be egy varázslatos faluba, legyél te a király vagy katona, a kovács vagy az asztalos, fedezd fel a gyógynövények titkait és a földművelés rejtelmeit.
Tökmagfalva interaktív mesefalu izgalmas és különleges gyerekprogram rendezvényeken, fesztiválokon.

Sváb kenyér vásár a SütiPéktől
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország

Civil udvar
2026-05-10 10:00 - 17:00 | Zichy udvar, Szentlélek tér, Budapest, Pest, 1033, Magyarország
A kerületi civil egyesületek interaktív programokon keresztül ismertetik meg munkásságukat.
Kitelepülő civil egyesületek:
Göncz Árpád Alapítvány
FLÓRA Értelmi Fogyatékosokért és Autistákért Alapítvány
Sclerosis Multiplex Budapesti Egyesület
Jóbuda Közösségi Alapítvány
Soroptimist Club Budapest
Szent László Haditorna Egyesület
Arts Harmony Társaság,
Nők a Nőkért Együtt az Erőszak Ellen Egyesület

Hagyományainkból táplálkozunk - Éljen a strudli!
2026-05-10 10:00 - 17:00 | Óbudai Múzeum, Fő tér 1., Budapest, Pest, 1033, Magyarország
2026.05.10.
A programokon a részvétel ingyenes!
Óbudai Múzeum épületében
10:00-17:00 Az elveszett strudli nyomában – receptkereső játék a helytörténeti kiállításban. Javasolt életkor: 6-99 év
10:00-17:00 Főzz te is! Próbáld ki játékkonyháinkat a játéktörténeti kiállítás előterében. Javasolt életkor: 3-8 év
10:00-17:00 „Falatnyi varázslat – Miniatűr babakonyhák” kiállítás. Skultéti Orsolya miniatűr „finomságai” a játéktörténeti kiállítás előterében
14:00-14:45 Falatnyi varázslat – Így készült… beszélgetés Skultéti Orsolya miniatűr készítővel a játéktörténeti kiállítás előterében. Beszélgetőtárs: Vészi-Polgár Mónika, történész-muzeológus
Zichy-udvarban
10:00 – 11:00 Tárlatvezetés Templomok a talpunk alatt című középkori pincetárlatunkban
tartja: Benyóné Dr. Mojzsis Dóra, ny. régész-muzeológus
10:00-17:00 Sváb kenyér vásár a SütiPéktől
10:00-17:00 Egy gyár anatómiája. Interaktív játékok nem csak gyerekeknek
11:00 -11:50 Kocsonyakirályfi – jóízű bábos mese 7 fejezetben, nem csak gyerekeknek. Javasolt életkor: 4-10 év
Mici királykisasszony két dolgot szeret a világon a legjobban: a finom ételek megalkotását és királyi apukáját. Mondjuk királyi apukája szerint igazán szerethetne egy harmadikat is, például a férjhez menést egy királyfihoz, lovaghoz vagy szakácsmesterhez. Mici királykisasszony azonban hallani sem akar a szerelemről meg a házasodásról – egy darabig. Azután pedig már ki sem tudja verni a fejéből azt a titokzatos idegent, akit elég volt egyszer látni, hogy megszeresse… Hogy ebből mi sül ki?
Írta és rajzolta: Szegedi Katalin
Bábosra és bábokra igazította: Papp Melinda
Bábok, díszletek, jelmez:Tóth Krisztina, Néder Norbert, Szegedi Katalin
Zenével fűszerezte: Szabó Balázs
Az egészet jól kifőzte és eljátssza: Tóth Krisztina
Kastély kert
15:00-17:00 Só-liszt gyurma készítés Kleman Ágnes múzeumpedagógussal
15:00 – 16:00 Tárlatvezetés Templomok a talpunk alatt című középkori pincetárlatunkban
tartja: Benyóné Dr. Mojzsis Dóra, ny. régész-muzeológus.

Kerületi zeneiskolák bemutatója
2026-05-10 10:00 - 11:20 | Szentlélek tér, Szentlélek tér 1., Budapest, Pest, 1033, Magyarország
Az Óbuda Napja programsorozat legfőbb célkitűzése, hogy bemutassa a kerület kulturális gazdagságát az érdeklődők számára, így ebből a sorból nem maradhatnak ki azok a diákok sem, akik zenei és művészeti tanulmányaikkal ugyancsak hozzájárulnak Óbuda kulturális kincseinek gyarapodásához. A hétvégén a kerületi tánc- és zeneiskolák diákjainak előadásai is színesítik a műsort.
10:00-10:30: Andor Ilona Ének-Zenei Ált. és Alapfokú Művészeti Baptista Iskola kamaraprodukciója
11:00-11:20: Aelia Sabina Alapfokú Művészeti Iskola Ütős-Fúvós Nagyzenekara

Napindító jóga
2026-05-10 10:00 - 11:00 | Flórián tér, Flórián tér, Budapest, 1032
Jóga Téklesz Diána vezetésével.

Mehringer-koncert
2026-05-09 20:30 - 22:00 | Fő tér, Fő tér 3., Budapest, Pest, 1033, Magyarország
A Fonogram díjra is jelölt, az újhullámos magyar könnyűzene legérdekesebb arcának nevezett Mehringer négy éve alkot és koncertezik országszerte.
Néhány év kemény munka és építkezés után, 2025-ben robbant be igazán Mehringer, amikor a SZAR AZ ÉLET c. dallal a legszélesebb közönséghez is elért.
2025 novemberében dupla teltházas koncertet adott az Akvárium klubban, a hazai fesztiválok biztos szereplője volt a nyári szezonban, előző évben pedig megvalósított két saját, sikeres vidéki klubturnét, egy MVM Dome, illetve egy Papp László Arénás vendégeskedést is kipipált. Fellépett a SZIN Fesztivál nagyszínpadán, az évek során pedig többször játszottak zenekarával a Budapest Parkban, 2026.07.16-án pedig az első saját headliner show-jukra készülnek.
A rövid idő ellenére Mehringer hallgatottsága kiemelkedően magas, dalai 80 millió stream felett járnak, Spotify-on havi 240 ezer hallgatót tudhat magáénak, dalait rotációban játsszák rádiók, YouTube-on pedig az új dalai folyamatosan a trending lista elején szerepelnek.
Zenéit Illés Ferenc, sosehol producerrel együttműködésben szerzi, dolgozott már együtt a hazai újhullám művészeivel: Lil Frakk, Filo, Kristoaf, Molnár Tamás, Indigo és olyan ismertebb nevekkel is, mint a Halott Pénz és a Váradi Roma Café.
2026 tavaszán megjelenik a Mehringer második nagylemeze.
Mehringer Marci erős online jelenléttel rendelkezik, globális márkák érdeklődését is felkeltette, több éve dolgozik együtt olyanokkal, mint a Pepsi vagy a Yves Saint Laurent.
Mehringer legfőbb célja az őszinteség, a feltételektől mentes alkotás. Pofátlanul szókimondó szövegeivel és energikus dalaival stílusokon és generációkon átívelően juttatja el gondolatait a nagyközönséghez.
Fotó: Kaszt Ákos
További információkért látogasson el a koncert facebook eseményére:
https://fb.me/e/7J7o7WZYL

KFT - koncert
2026-05-09 19:00 - 20:00 | Fő tér, Fő tér 3., Budapest, Pest, 1033, Magyarország
A magyar újhullám legendás zenekara, a KFT új fejezetet nyitott történetében. Laár András idei távozása után a három alapító tag – Bornai Tibor, Lengyelfi Miklós és Márton András – viszi tovább az együttest, csatlakozott hozzájuk Nedvig Balambér (gitár, ének) és Szekeres András (ének). A nyári fesztiválszezont (Fishing on Orfű, Budapesti Belvárosi Fesztivál, Keszthely Fest, Tízforrás Fesztivál stb.) ebben a felállásban játszották végig, az évet a Zene Házában zárták.
A 2026-ban 45. születésnapját ünneplő KFT műsora igazi slágerparádénak ígérkezik. Felcsendülnek a generációkon átívelő klasszikusok, többek közt: az Afrika, a Balatoni nyár, a Bábu vagy, a Bál az Operában, az Elizabet és vadonatúj számokat is hallhat a közönség.
A KFT Bál az Operában lemezét „Minden idők 100 legfontosabb magyar albuma” közé választotta a szakma.
Kövesse a koncert eseményét a facebook-on:
https://fb.me/e/5RA67ROR7

Terra Profonda
2026-05-09 18:00 - 19:00 | Szentlélek tér, Szentlélek tér 1., Budapest, Pest, 1033, Magyarország
A Terra Profonda trió sámáni folk-blues zenéje immár tizennegyedik éve tölti meg a színpadokat intenzív jelenlétével. A külföldön is értékelt magyar zenekarban Kiss Krisztián a népzene, Szabó Mátyás a jazz és a progresszív zenék, Vincenzo Lo Buglio palermói születésű énekes pedig a sötétebb, nehezebb műfajok felől érkezett. A Terra Profonda szerzeményei valahol a roots, a folk, a sanzon és az americana között helyezkednek el, amikben – többek között – elcsigázott szerelmek, nagyvadak és pislákoló kikötők elevenednek meg Vincenzo baritonján.
Több, mint tíz éve járják Európát szokatlan, izgalmas hangszerelésű dalaikkal, melyek hallatán tanúi lehetünk amint Ali Farka Touré Tom Waits-szel találkozik, s ahogy a Muzsikás Együttes tagjai a Wovenhanddel koccintanak Townes Van Zandt egészségére.
A trió eredményei közé tartozik két Németországban is megjelent lemeze, koncertvideói, melyeket Budapesten az A38 hajó, a Haldern Pop Festival-on pedig a legendás Rockpalast rögzített, illetve az idei évben portugál Dead Combo gitárosával Tó Trips-el közösen adott teltházas koncertjük a Magyar Zene Háza nagytermében.
A ZENEKAR
Kiss Krisztián – koboz, tenorszaxofon, ír buzuki
Szabó Mátyás – basszusgitár, akusztikus basszusgitár
Lo Buglio Vincenzo – ének

Messessippi-koncert
2026-05-09 17:00 - 18:00 | Csobánka tér, Csobánka tér 5., Budapest, Pest, 1039, Magyarország
A 2013-ban alakult Messessippi különleges zenei világa eltér a megszokott és a jól ismert formáktól. Dalaik egyszerre idézik meg a 70-es évek pszichedelikus woodstocki szabadságát, a delta blues füstös melankóliáját, és a magyar népzene hagyományait. Előadásuk mélyről jövő, őszinte hangon szól az útról, a szabadságról, a vágyakozásról – emberi létünk fontos kérdéseiről. A Messessippi élő fellépései minden alkalommal különleges atmoszférát teremtenek: hol egy hangulatos klubban, hol egy szabadtéri fesztiválon varázsolják el a közönséget elképesztően nagy energiájukkal, sodró lendületükkel és közvetlenségükkel. A színpadon egyszerre szólal meg a dobfelszerelés, a szájharmonika és az ének, továbbá néhány olyan különleges hangszer is feltűnik, mint például a sakktáblából készült gitár, vagy az ír buzuki.
Az együttes több alkalommal volt neves fesztiválok és színpadok fellépője, mint például a Művészetek Völgye, a Misztrál Fesztivál, a Kobuci, vagy a Magyar Zene Háza. Előzenekarként turnézott Ferenczi György és az 1ső Pesti Rackákkal, illetve Szabó Balázs Bandájával.
Tagok:
Fejér Simon Pál- gitár, ének
Borsi Ferenc -akusztikus gitár,banjo
Szert Zsigmond – dobok, szájharmonika
Takács Szabolcs – basszusgitár
További információk a facebook eseményben:
https://www.facebook.com/events/26820622034271302/

Baló Sámuel Trió
2026-05-09 16:30 - 17:30 | Szentlélek tér, Szentlélek tér 1., Budapest, Pest, 1033, Magyarország
A 2020 tavaszán megalakult trióban Baló Sámuel, Miskolczi Márk és Richter Ambrus tehetsége adódik össze. Együttesük a hagyomány és innováció közti egyensúly fenntartására törekszik, a hangsúlyt pedig a szabad művészi kifejezésre és a spontaneitásra helyezik, így dinamikus koncertjeiken nagy szerepet kap az improvizáció és a zenei párbeszéd, ami általában a felfedezés élményét tartogatja mind saját maguk, mind a közönség számára.
